Dimpués d'a revolución hongara cambió l'administración en l'Imperio Austriaco, que esdevinió l'Imperio Austro-hongaro, con dos mitatz: Cisleitania (Austria) y Transleitania (Hongría). O Compromís austro-hongaro de 1867 deixó Istria y Dalmacia en Cisleitania (administrada por Viena) y Eslavonia y a Croacia propiament dita en Transleitania, (administrada por Budapest, ye dicir, por os hongaros). Os crovates invocoron os Pacta Conventa de 1102 y n'obtenioron en noviembre de 1868 un Compromís hongaro-crovate acordau por os parlamentos d'Hongría y Croacia por o que os habitants d'Hongría y Croacia compartiban rei y nacionalidat civil. Croacia conservó o suyo sabor, l'uso d'a luenga, administró de modo autonomo a educación, o culto y a chusticia, pero pa atros afers o parlamento crovate nombraba diputaus que teneban escanyo en o parlamento hongaro, 40 en a cambra baixa y 3 en a cambra alta, y yera o parlamento hongaro o que teneba o poder lechislativo. O ban yera nombrau u revocau por o rei a propuesta d'o president d'o gabinet hongaro y teneba poder executivo. A ciudat de Fiume yera o solo puerto maritimo de Transleitania y fue unida dreitament a Hongría.